《题张中书子俊画孤舟读书图为吴宗起赋》
明代·倪谦

昨夜沧江雨初歇，两岸山屏翠烟叠。江空浦极悄无人，但见小舟横一叶。

舟人所适非取鱼，危坐船头惟读书。音声琅琅出金石，冯夷起舞鼋鼍趋。

兰桡不举随流去，渚北汀南无定处。只知兀兀了残编，不觉亭亭倚高树。

知君自是隐者流，孤篷短棹轻王侯。经年对语手中卷，镇日忘机沙上鸥。

澹古先生青琐客，挥毫日儤金门直。忽看高兴落江湖，却向烟波写真逸。

王摩诘，张志和，画意诗情相荡摩。樵青篷底唤不醒，西塞山前春雨多。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。